khistorydata/jeongjo-sjw-relations huggingface dataset:
정조 14년
庚戌二月初二日辰時上御重熙堂戶房承旨入侍時左承旨李祖承記事官徐有聞記注官金鳳顯記事官金祖淳稟事閣臣徐有防以次進伏訖上敎有防曰有何稟達事乎有防曰今番定例中本營旗鼓及標下軍卒亦有定數率領之制而若不領軍則道臣自當導駕先詣矣旗鼓雖非導駕所用而旣是定例所載者故其所進退有不敢擅便敢此仰達矣上曰除非領軍時則除之可也出擧條有防曰昨冬各邑效勞校卒試射放後直赴會試之類合爲十一人矣此旣是園役效勞之類今番水原府殿試時拔例許赴何如上曰依爲之出擧條上命書傳敎曰園幸時整理使行畿伯騎郞道路橋梁摘奸及司僕起軍洗馬竝除之此後依此定式命退諸臣以次退出
정조 14년
庚戌二月初二日辰時上御重熙堂禮房承旨入侍時右承旨李益運假注書鄭文始記注官趙慶遠金鳳顯以次進伏訖上命書傳敎曰以昨日備郞來告觀之西北民人之願還之數不若願畓此必民人等不識朝家本意或慮還鄕之後催科徵賦之困督有倍於離土之前咨且畏縮不敢出還尋本土之計究其情事寧不悶惻須卽別般曉諭庶可領會民人之願還本土者旣有再昨筵敎當付之賑廳給糧交付而還歸之後令本地方直付賑案別加顧恤所受新舊還當年身役一竝蕩減安接形止及居住地方面里詳報巡營以爲狀聞之地此意更令備郞部官申諭願留民人等處如願還歸卽付賑廳流民之來接京中怯於刷還安知無隱身不自現之類乎更令判尹將此傳敎書付坊曲俾有聞風來現之效京城卽四方之表姑先如是發令三南京畿諸道亦以此意措辭嚴飭行會護送之節安接形止亦各狀聞事分付萬有一諸道急於護送惟以査拔爲主則適足爲擾民之端又或看作尋常不勤裝送則亦豈如是屢勤飭敎之意乎竝以此意嚴飭諸道仍命退承史以次退出
정조 14년
行都承旨金憙未肅拜左承旨李祖承坐右承旨李益運坐直左副承旨李晩秀坐右副承旨尹行任坐同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰大司憲具㢞未肅拜執義洪彦喆掌令南必錫金鼎國持平宋煥箕俱在外監察茶時之意敢啓傳曰知道
정조 14년
李益運啓曰明日動駕時兩司侍臣當爲備員而執義洪彦喆掌令金鼎國南必錫持平宋煥箕趙鎭井司諫許晊獻納柳匡天正言李周顯金翰東俱在外無進參之員何以爲之敢稟傳曰竝許遞政官牌招開政差出待下批牌招察任
정조 14년
李祖承啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰左承旨進去
정조 14년
傳于李益運曰禮房承旨馳詣景慕宮奉審摘奸以來
정조 14년
傳于尹行任曰回榜人金弼西入侍
정조 14년
傳于李祖承曰來待諸臣入侍
정조 14년
傳于金履翼曰軍士房承旨入侍
정조 14년
傳于李益運曰禮房承旨入侍
정조 14년
李益運啓曰吏曹判書洪良浩參判閔鍾顯牌不進推考傳旨今方捧入而開政命下之後如是違牌不卽擧行事甚未安更爲牌招何如傳曰允
정조 14년
吏批有政判書洪良浩參判閔鍾顯進參議未差右承旨李益運進以鄭益祚爲執義李思祚爲司諫尹序東宋景煥爲掌令申大龜朴孝成爲持平柳雲羽爲獻納張至冕趙恪爲正言朴基正爲校理李東稷爲副校理李𡊠爲司䆃提調徐鼎修爲掌樂提調南景羲爲禮曹佐郞鄭民始爲刑曹判書領籤單李興潤
정조 14년
再政以趙瑍爲禮曹判書李命植爲判義禁李時秀爲黃海監司朴天衡爲谷山縣監
정조 14년
兵批判書李𡊠病參判未差參議洪文泳入直進參知沈晉賢病右副承旨尹行任進副護軍單許晊洪彦喆金鼎國南必錫副司直柳匡天宋煥箕趙鎭井副司果李周顯金翰東
정조 14년
以黃海監司狀啓谷山縣民不能奠居事傳于李晩秀曰觀此狀辭該倅事無異推而納諸萬萬駭然道伯雖有委罪之嫌纔已處分今無可論而旣聞之後該倅不可仍置谷山縣監金魯成先罷後拿今日政差代待下批當日辭朝
정조 14년
以吏曹參議望筒傳于李益運曰前望單子入之待下批牌招察任
정조 14년
吏曹參議前望單子入之曺允大落點
정조 14년
李益運啓曰新除授吏曹參議曺允大方在罷散中何以爲之敢稟傳曰敍用
정조 14년
都承旨前望單子入之金憙落點
정조 14년
金履翼啓曰宣惠廳堂上徐有隣時無職名令該曹口傳付軍職何如傳曰允
정조 14년
兵曹口傳政事行司直單徐有隣
정조 14년
吏曹口傳政事以徐有臣爲永興府使
정조 14년
李益運以禮曹言啓曰卽接掌樂院所報則今二月初六日行文廟祭享日字與風雲雷雨祭享相値而文廟則只有樂器風物本無冠服故例以諸山川件取用今當文廟及風雲雷雨祭享竝行之時樂工所着冠服萬無推移之路以社稷所在冠服考例取用事報來矣取考謄錄則在前如此之時或有風物取用之例今亦依所報文廟行祀時樂工所着冠服以社稷所在件推移取用之意分付何如傳曰允
정조 14년
尹行任以兵曹言啓曰今此園所幸行時闕內入直訓鍊都監局別將把摠哨官及內三廳將守門將銅龍門把摠哨官等番單子每中日入啓受點矣今番則動駕相値勢難受點今二月初九日受點人員十四日至仍直十五日番單子回鑾翌日卽爲書入分所單子待受點書入巡將監軍今二月初七日受點人員十三日至使之仍察大省記及別省記自初八日十三日至初七日預爲書入京中軍號亦以自初八日十三日至預爲啓下留置政院逐日頒布隨駕所軍號自隨駕所啓下頒布之意敢啓傳曰旣有依筵敎爲之之命且有下敎於各營則內外入直之當於三日替直而今此草記極爲矇然當該堂上推考此草記更爲修正以入可也
정조 14년
尹行任以兵曹言啓曰今此園所幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 14년
尹行任以訓鍊都監言啓曰依下敎庚戌回榜人金弼西處米三石木綿五疋依例助給之意敢啓傳曰知道
정조 14년
尹行任以禁衛營言啓曰平壤府回榜人金弼西今旣上來依傳敎宴需米三石木綿五疋考例助給之意敢啓傳曰知道
정조 14년
尹行任以御營廳言啓曰依傳敎庚戌回榜人金弼西處宴需米三石木綿五疋依例助給之意敢啓傳曰知道
정조 14년
尹行任以壯勇營言啓曰本營軍器所用槍柄次㭺木限五百箇斫伐上送事曾有所行會於統制使處矣卽見統制使所報則枚擧赤梁蛇梁兩邊將牒呈辭緣以爲浴池等島㭺木絶無圓徑之爲二握者間有年久之木而擧皆屈曲臃腫外完內朽不得斫取云矣本營事體與他自別軍器所需尤爲緊重則槍柄㭺木之遍行右沿諸島無一可合云者誠不近理不善看審之兩鎭邊將分付統營拿致嚴棍只憑鎭牒循例論報者亦不可無警統制使申應周從重推考㭺木更加搜覓隨所得先爲添載于漕船及期上送事嚴飭發關何如傳曰允因傳敎行關之後雖不如數上送設或不合宜卽以其木品上送看品而不此之爲者殊甚未安果無合用者只以見存略干株上送看品事嚴飭行會可也
정조 14년
李益運以成均館大司成意啓曰今日卽釋奠祭入淸齋日有齋任然後諸執事始可塡差而掌議洪準源自鄕上來行到楊州水踰村落馬致傷滯留店舍屢度催促終不入來特敎仍任之下又當莫重祭享謂以病重無意行公者事體所在極爲駭然爲先停擧他齋任卽速差出以爲及時擧行之地何如傳曰疾病之來聖人之所不免則以此聲罪至請停擧爾事極爲不當執事諸生塡差旣有他掌議使之卽爲擧行更勿草記煩稟可也
정조 14년
李益運以內醫院都提調提調意啓曰內醫方泰逵旣已加資御醫差下何如傳曰允
정조 14년
金履翼以義禁府言啓曰因平安監司鄭昌聖狀啓慈山府緣坐爲婢罪人美惠移配湖南罪人所無邑事命下矣罪人美惠全羅道長水縣移配爲婢而令刑曹押送配所何如傳曰允
정조 14년
兵曹今此顯隆園展拜回鑾時新水原親臨武科庭試別試殿試敎是時規矩柳葉箭五矢一百二十步一巡一中
정조 14년
禁府照目咸陽前郡守金思䄷矣國穀事體何等嚴重而流來反逋之數至於三萬餘包之多則莅臨半載矇未覺察冬初開倉之後始爲査報稽緩之罪在所難免以此照律罪杖一百收贖告身盡行追奪私罪奉敎依允爲旀功議各減一等爲良如敎
정조 14년
庚戌二月初三日辰時上御重熙堂右承旨右副承旨入侍時右承旨李益運右副承旨尹行任記事官徐有聞記注官金鳳顯記事官金祖淳以次進伏訖上曰回榜老人金弼西使之帳前行禮有聞承命出傳上曰廳注書入侍有聞承命出傳假注書鄭文始偕入進伏弼西行禮訖上曰回榜人近前上謂弼西曰爾之上來時逢見流民乎弼西曰絡繹道路矣上曰然則渠輩將向何處而何道何邑民最多弼西曰雲山郡民最多而方向湖西等稍豐之邑云矣上曰金弼西出去時特賜司僕馬三日酒肴亦爲輸給於所住處可也仍命退承史以次退出
정조 14년
庚戌二月初三日巳時上御重熙堂同副承旨與定例堂上入侍時同副承旨金履翼假注書鄭文始記注官趙慶遠金鳳顯定例堂上沈頤之以次進伏訖上敎頤之曰卿若下去則定例一事誰當主管禮判旣帶劇任守使又在藥院無人主管矣頤之曰禮判雖多事如非此人則無以釐正矣上曰司僕提調定例亦入於二品隨駕中此則更爲釐正而今日召見非特爲定例欲問關西事也陽孟等處多有怪怪之說卿亦聞之否頤之曰此則近來風傳之過實而然寧有是理大抵關西設賑三十年來初有之擧故吏多生疎以初巡狀啓觀之其所規例頗異於三南矣上曰大抵威生於廉日前與大臣亦有云云者近來守宰多有不稱職之歎所謂文官皆是未經事而甚至武倅亦多效嚬蔭倅猶勝於此輩矣卿數年之間位至正卿何畏此輩若過四五朔則可以料量勿慮迎送之弊必思懲勵之道此非但爲關西一路亦可爲諸道之表以今風俗言之向來趙曮事豈不冤痛乎卿必思報效之道勿效近俗姑息之習可也頤之曰臣之頂踵毛髮罔非聖恩豈欲孤負而人器不稱今此藩任雖因迫於嚴命而恐負聖簡之恩矣上曰民事旣如彼朝廷若無別般申飭民心豈無怨恨乎頤之曰安集之道專在於不撓民而西路異於三南別無可蠲之役而且聞還穀率多不精云是爲可悶春巡則欲待頭緖之稍定三月間發巡計矣上曰何日辭朝而到界當在那間頤之曰卽承數日內下直之敎初六七間辭陛而到界則與舊伯往復定日矣上曰卿則先退上敎履翼曰爾旣經北評事北關民情人心果何如履翼曰南關狡邪北關則雖頑於南關而狡邪則差勝矣上曰似然矣履翼曰藥房提調以湯劑事有稟定事來待政院矣上曰當分付醫官矣仍命退承史以次退出
정조 14년
庚戌二月初三日午時上御重熙堂同副承旨與漢城判尹入侍時同副承旨金履翼假注書鄭文始記注官趙慶遠金鳳顯漢城判尹李文源以次進伏訖上敎文源曰浮橋果已看審乎文源曰未及看審數日內出往檢飭而定例中園幸時則刑判兼行判金吾事臣旣帶判義禁不得隨駕又此仍帶有所未安矣上曰然則當有體諒之道矣仍命書傳敎曰隨駕相妨判義禁李文源許遞今日政差出又命書傳敎曰兼帶職務相妨禮曹判書徐有隣許遞今日政以在京無故人差出又命書傳敎曰朝家之置方伯畀分憂之責事關民隱在樂歲猶不敢放過況荒歲乎所管道內流民之散而之四不知爲幾千百大臣陳達於筵席至有分遣文武備郞探尋五部付之賑廳給糧領送之擧此近所未有之事道內之事道伯其敢曰不知不知信爾則如許道伯亦可責以分憂乎昔在先朝以關東流民之轉至京城頻遣摘奸處分至嚴如淮金之近京而無恒居之類尙且別拖懷保之盛德恩敎十行諄複懇摯況西北視關東何等敻越而且其扶携來集者非直頷顑之賑口而已大抵道伯之不能得人固朝廷之責而僨誤如許國有法綱烏可無懲後之道道伯之玩愒乃爾邑倅之不能盡心勢所使然唉彼無告其不曰朝廷無意於拯濟之政乎道伯事節節無狀平安前監司鄭昌聖咸鏡監司李秉模爲先一竝削職以備郞手本觀之西北流民之在京不過若干名而最是海西爲甚殆近數百其泛忽於接濟臥視其流離孤負委寄之罪與西北伯無異矣參以傳聞考其實數則猶不無多少之殊而亦豈必强加區別乎黃海監司李洪載亦施不敍之典雖曰土着自來不固至於壬癸之年猶不若是之衆多他道流民則無非歲後離土而本道則皆云去冬上來此已萬萬可駭至於嶺西昨年年事歉荒又不若兩西與北關然而任其之他莫非不職之罪原春前監司李度默罷職北伯海伯之代今日擬差使之一兩日內辭朝今玆之敎不但出於整頓綱紀前此荐饑民勢懸罄而道伯守令之不用心不惕念尙不若是之無憚而昨年犯科之諸道同然專由近日朝廷顔私太過疲軟者貪墨者廟堂不言臺閣不駁今日明日此道他道人無畏法之心而然耳卽以此傳敎行會各該道曉諭坊曲俾諸道之民咸知朝家爲渠輩以慰以謝之至意明日展謁之行路由通衢當於還途駐輦召見賑廳所在諸道饑民仍問疾苦賑廳都提擧以下率領來待事分付仍命退承史以次退出
정조 14년
庚戌二月初三日申時上御重熙堂軍士房承旨入侍時右副承旨尹行任記事官徐有聞記注官金鳳顯記事官金祖淳以次進伏訖上曰明日出宮門路以協陽門爲之出榻敎上曰都承旨許遞前望單子入之出榻敎命讀公事書判付訖命退承史以次退出
정조 14년
庚戌二月初三日初更上御重熙堂禮房承旨入侍時右承旨李益運假注書鄭文始記注官趙慶遠金鳳顯以次進伏訖上命書榻敎曰谷山縣監入侍賤臣承命出傳與谷山縣監朴天衡偕入進伏上曰本邑歉荒民多流離云爾之曾叨成川頗聞聲譽今亦善爲撫摩近來所謂私賑非出廩餘必弄手段以爲生穀之道且或加此一層多有不美之事爾則想必不然前此頻除刑官蓋有意焉必須着意無負知遇之本意天衡曰臣姑未知邑事之如何然誠欲竭心仰體而素無才猷是爲悚惶矣上曰何當離發天衡曰雖下直後時任大臣不可不往見而明日適値動駕如是之際自當日暮再明發行計矣上曰有難等待雖於闕內卽爲往見高陽一站必須明日卽發可也仍命除宣諭先退又命書傳敎曰旣難縶之維之則不可以流民一事遽議遞罷而永興則自有異焉涉冬阻春匍匐踰嶺者率是永邑飢民以至近日備郞手本道名咸鏡之處邑號輒書該邑邑倅非偶官則帳內民人之去留飢飽寧或莫辨以今所現發推之傳聞之空一里曠一村云云未必專歸之浪說饑歲濟活之政雖晝不食夜不眼孶孶仡仡猶懼耳目之未逮思慮之未周則使一境之民任其之東之西所謂官長則深臥息偃何其不仁之甚谷倅猶以不覺察因道狀纔有處分則況永倅之最不用心永民之最多流離乎且況該道雄邑大吏無過於該邑乎如許守宰首先嚴處庶或爲懲他戢後之一道永興府使任屹爲先改差其職名令該府卽爲拿來其罪狀嚴問捧口招別般重繩以謝永民無告之情仍命書榻敎曰永興府使拿處之代令該曹口傳擇差待下批當日辭朝上曰永興府使之代以徐有臣首擬以入徐有臣亦令來待闕外待點下卽爲下直事注書出傳賤臣承命出傳又敎益運曰金虎門留門谷山府使出送仍以其標信留宣仁門承旨馳詣祭享所奉審以來罷祭後宮門亦爲早開事分付該宮守門將可也然後惠堂差祭諸臣可及動駕之時矣仍命退承史以次退出
정조 14년
行都承旨金憙內閣進左承旨李祖承坐右承旨李益運坐直左副承旨李晩秀坐右副承旨尹行任坐同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
大駕詣宗廟入齋殿後內閣政院玉堂藥房口傳問安答曰知道
정조 14년
王大妃殿惠慶宮遣承旨問安答曰知道
정조 14년
詣永禧殿入齋殿後內閣政院玉堂藥房口傳問安答曰知道
정조 14년
詣景慕宮入齋室後內閣政院玉堂藥房口傳問安答曰知道
정조 14년
李晩秀啓曰大司憲具㢞未肅拜執義鄭益祚持平申大龜朴孝成俱在外掌令二員未差監察茶時之意敢啓傳曰知道
정조 14년
尹行任啓曰司僕內乘來言捲簾取稟傳曰捲三面
정조 14년
傳于李益運曰禮房承旨馳詣受香諸處奉審摘奸以來
정조 14년
備忘記黃海監司李時秀下直長弓一張長箭一部賜給
정조 14년
傳于李益運曰禮房承旨與判尹入侍
정조 14년
有政吏批判書洪良浩牌不進參判閔鍾顯參議曺允大右承旨李益運進以朴宗來權恢爲掌令吳載純爲禮曹判書金思穆爲刑曹判書林蓍喆爲兵曹參判李羲觀爲奉常正李東宇爲典籍趙瑍爲典牲提調李秉鼎爲同經筵
정조 14년
兵批判書李𡊠病參判未差參議洪文泳病參知沈晉賢入直進右副承旨尹行任進副司直單金頤柱前武兼金就明今加折衝加資事承傳
정조 14년
尹行任以兵曹言啓曰依下敎正輦陪等處療氣之意敢啓傳曰知道
정조 14년
金履翼以義禁府言啓曰谷山前縣監金魯成拿處事傳旨啓下矣金魯成時在任所云依例發遣府書吏交代後拿來何如傳曰允
정조 14년
金履翼以賑恤廳言啓曰依下敎平安道流民三十九名出付備邊郞李冕膺處咸鏡道流民四十四名出付宣傳官鄭周誠處原春道流民一百二十七名出付宣傳官趙華錫備邊郞鄭獜采等處黃海道流民一百三十二名出付宣傳官李商一備邊郞曺命集等處當日發送追付四道流民一百九十名詳査其還畓願否疾病有無明日別定畿營校卒追付於宣傳官備邊郞所到處所分給錢米不數爻待畢發送以聞之意敢啓傳曰知道
정조 14년
領議政金熤箚曰伏以臣卽天地間一廢物耳危忱莫暴血懇未孚昨上肝膈之愬又承還給之命十行聖批諄複嚴重臣惶懍隕抑只願微喘之速化也臣之去就無關於病情之加減而今以狗馬之疾至煩軫恤之恩珍劑荐降太醫臨視是誠君父之視臣如慈父之視子顧復而欲其生醫藥而濟其死不以不肖而有所間焉臣感激銘鏤不禁淸淚之被面也至於醫官之不離看病尤是格外王人體重而來守陋巷看護垂絶之喘至以症勢劇歇鎭日煩徹恩數太褻私分益蹙病裏惶隘如添一病玆不得不力疾構草更瀆崇嚴伏乞俯垂鑑憐特寢成命俾臣得以安意就盡千萬至祝取進止答曰省箚具悉卿懇御醫看病常例也卿何辭巽安心勿辭加意善攝俟間視事以副予企待之思仍傳曰此批答遣史官傳諭
정조 14년
黃海監司李時秀敎書王若曰河東荐饑正急發棠之政海西重鎭誰膺按臬之才爰侈旌旄肆渙綸綍惟卿簪纓華閱珪璋令姿忠孝服訓於家庭嚴父肖子文章襲美於館閣名祖賢孫華譽夙彰逌薇垣而長玉署眷注冞篤佐銓部而置銀臺幹局才猷驗內外歷試之日勤儉淸愼故前後委毗也深念海藩最有重焉尤民事不可緩也稼穡告歉於數歲縱不比於關西負戴各散於四方殆有甚於嶺北求芻之意孤負不啻納諸溝中按藩之才愼掄於焉詢于群下如欲爲官而擇顧今捨卿而誰玆授卿以黃海道觀察使兼兵馬水軍節度使巡察使海州牧使卿其祗服寵章懋恢嘉績降絲綸於三道政講漢帝賑貸之謨奠凋瘵於一方特畀周臣旬宣之責公平不撓已著嶠南之按廉濟接以安須繼關東之成效若其懷綏之策務從便宜自餘稟裁之規厥有典憲於戲芙蓉夜燭奚但離親之懷蓬萊曉雲應切戀君之悃行且召矣往其欽哉故玆敎示想宜知悉知製敎韓光植製進
정조 14년
庚戌二月初四日卯時上詣宗廟永禧殿景慕宮春展謁入侍時左承旨李祖承右承旨李益運左副承旨李晩秀右副承旨尹行任同副承旨金履翼記事官徐有聞假注書鄭文始記注官趙慶遠金鳳顯二直提學金載瓚檢校直閣徐鼎修鄭東俊以次隨駕上具翼善冠衮龍袍乘輦出宣化門藥房都提調蔡濟恭進前曰日間聖體若何上曰今則差勝矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰今日卽問安日次矣何以爲之乎上曰後日次爲之可也由協陽門敦化門詣宗廟前降輦所降輦乘輿入廟大門降輿御齋殿改具遠遊冠絳紗袍就板位行四拜禮詣殿內奉審訖詣永寧殿就板位行四拜禮仍詣殿內奉審訖還御齋殿少頃改具翼善冠衮龍袍乘輿出廟大門至乘輦所上曰大臣入侍賤臣承命出與左議政蔡濟恭偕入上曰北伯果已擬望乎濟恭曰北伯今將擬薦而臣有所懷安敢終默乎四道流民之絡續道路實是挽近所未有之事道伯烏可免重勘而第念春事正殷賑政方張爲道伯者必有所商其緩急制其闊狹以擬來頭者而今乃忽地遞易付之生手則我聖上如傷若保之意恐不無閼而不行之歎矣臣於己丑年間待罪北藩適値年荒設施賑事賑未畢而罪罷以歸一路飢民狼狽失哺之狀親自目覩今者北路之事適又如此臣之愚見新人不如舊人使功不如使過若姑徐勘罪嚴降飭敎則日後對揚之道豈不盡其心力之所至以圖贖罪之方乎傳旨雖頒民事爲重不得不仰達矣上曰卿言出於爲民之意卿所經歷亦以爲言令政院傳旨姑爲勿捧俾圖息愆贖罪之方雖爲民事不得不姑且含忍道內流民之任其所之殆若莫聞知者其罪終難逭待畢賑令該府拿問重勘使爲民與懲後之擧兩行而不悖自今至置對之前無非待勘荷譴之日苟有一分知畏自訟之心雖欲放忽得乎若是而窮民未蘇劣倅未黜則罪上添罪合置何典第以此意三懸鈴嚴飭可也出擧條降輿乘輦詣永禧殿至降輦所降輦乘輿入殿大門降輿御齋殿改具遠遊冠絳紗袍就板位行四拜禮仍詣殿內奉審訖還御齋殿少頃改具翼善冠衮龍袍乘輿至乘輦所降輿乘輦至鍾街駐輦命均堂率四道流民來待於駕前賤臣承命出傳宣惠堂上徐有隣鄭昌順率四道流民進前上命有隣傳命於流民等曰見汝等貌樣甚是矜惻爲何而流離之四乎西北則昨年還上旣命分數停退今方設賑汝輩足可安堵而停退外所餘還上汝輩果已畢納乎民人等曰昨冬蕩盡家産僅僅畢納而今春又若受還則素無立錐之類來秋無路收納以此以彼萬無生道故不得不如是流離矣上曰身役還穀雖欲蕩減汝輩旣云畢納則減之無及矣何以則可爲生道乎汝輩果有所願則當許施而爲先各給五斗米一件襦衣矣民人等曰今此糧米足可爲回鄕之資而還鄕之後生涯無路矣上曰聞流民多往三南而汝輩胡爲在京民人等曰京畿亦云年豐故如此留京丐食矣上曰今此目覩亦不覺慘惻則散而之四者必多此類實有見牛未見羊之歎矣汝輩方分付各該道老弱竝付賑口强壯之足可力農者亦許種子之白給今年身布諸役竝令蕩減使備郞及宣傳官率領還付本道汝輩必須安堵以圖奠接之道好矣仍命備郞李冕膺宣傳官鄭獜采曺命集等分率流民還付於各該道又敎備郞等曰流民之還付某邑某里奠居形止竝令各該道臣狀聞而從當別遣廉探以此分付備郞等皆自持馬自持飯勿爲貽弊於列邑可也平安道流民中年至九十一歲者曰雖蒙賜米之恩旣無自强之力又不能農作還鄕與留京在身無所利害仍留京中丐食是所願也上曰然則出付萬里倉使之限麥秋給糧食之可也行任曰大駕出竹廛洞口時東西班列全不成樣人馬騈闐喧聒特甚事體所在萬萬駭然當該押班監察所當重勘而本院請推之外無他可施之罰何以爲之乎上曰拿問處之可也出擧條上曰貢市堂上金履素減下出駕前下敎濟恭曰貢市堂上方有闕漢城判尹李文源差下使之察任何如上曰依爲之出擧條命書傳敎曰春展謁提調不可不備員領敦寧兼帶都提擧之任今姑許副以左相爲都提擧仍詣景慕宮前降輦所降輦乘輿入宮大門降輿御齋室改具遠遊冠絳紗袍就板位行再拜禮仍詣廟內奉審訖還御齋室上曰還宮時路由館峴駕前下敎上曰貢市堂上率貢市人弘化門外來待駕前下敎行任曰鍾街駐輦時日傘事知不爲待令事極駭然今日待令事知竝令攸司從重科治何如上曰依爲之今番分揀後勿如是之意令兵判嚴飭出擧條命書傳敎曰春到記以明日釋菜參班生進行祭後承旨收取擧案以來改具翼善冠衮龍袍乘輿出宮大門至乘輦所降輿乘輦由館峴至弘化門外命宣傳官出標信解嚴由建陽門至協陽門降輦乘輿仍駐輦命貢市堂上入侍賤臣承命出傳貢市堂上李文源率貢市人進前上曰年年詢瘼每於歲首展謁之路下詢而今年則姑未下詢矣今日旣念鄕民疾苦則貢市人亦是京民之根本故今此召見汝輩之或有弊瘼者皆書原情以納仍命文源曰收其原情來稟入協陽門還內諸臣以次退出
정조 14년
庚戌二月初四日巳時上御重熙堂軍士房承旨入侍時右副承旨尹行任記事官徐有聞記注官金鳳顯記事官金祖淳以次進伏訖上命書傳敎曰園幸時隨駕百官及衛內外將官軍兵直詣江越邊整待詣船艙時留陣營門大將率步軍二哨騎士二番爲先廂堂上將官率步軍二哨爲後廂餘軍中軍率領權付留營御營大將與本營軍合陣於留陣所待留陣大將還來御將則退歸留營信地事分付禁軍番將率領留營一哨隨駕而渡涉後與留陣大將還歸信地事分付隨駕百官旣命先渡詣船艙幕次時以六曹次堂隨駕而祗送後入來事分付又命書傳敎曰賜米之擧雖曰近來初行今日擧行之雜遝無統紀反不若陽衿川之分還事面之屑越姑舍是亦不貽笑於通衢民庶之觀瞻乎有司者不職之責烏可免乎惠廳公事堂上爲先從重推考郞官等當汰拿而今姑參酌令都提擧各別嚴飭又命書傳敎曰園行時寶馬以一匹磨鍊於定例寶單子以大寶及政事寶書入上曰貢市堂上入侍大臣同爲入侍詢瘼諸條竝令該堂筵退後更爲就議大臣草記稟處出榻敎命退承史以次退出
정조 14년
庚戌二月初四日未時上御誠正閣同副承旨禮房承旨與判尹守令察訪入侍時同副承旨金履翼右承旨李益運假注書鄭文始記注官趙慶遠金鳳顯漢城判尹李文源永興府使徐有臣高山察訪李貞運以次進伏訖上命書榻敎曰左副承旨與黃海監司入侍賤臣承命出傳左副承旨李晩秀黃海監司李時秀偕入進伏上敎文源曰今番守宮爲日稍久必節飮善爲而俄者貢市人原情竝詳考入送政院可也仍命先退上謂有臣曰向聞有病今則差勝否有臣曰數月前始爲房闥出入矣上曰北道荐歉則卿之先代旣有遺愛於北關者今此特簡寔出於此永興事自此可謂無憂矣當於何時下去乎有臣曰數日內發行矣上曰速爲下去仍命宣諭後先退上謂時秀曰昨日三次政望卿始首擬大抵近日流民之甚多雖緣歲歉所聞亦非徒爲歉而然云侍下情私固知難離當此時豈可謙讓須體此意善爲之仍命宣諭訖上謂貞運曰今此擇送爲念北關歉荒而爾其善爲之仍命時秀晩秀貞運先退命益運書傳敎曰今日西北饑民之駐輦召見也最多者海西如是而道狀委罪守宰守宰之不職獨非道臣之罪乎兩道監司皆施譴削最多之海西伯罪止不敍失之太輕黃海前監司李洪載亦施削職之典此時此任無異往役親年七十諸子歸養已是法典之外大臣筋力尙旺一子之暫離數百里外決非不可强之事且以再從叔姪之竝叨藩任爲難安尤無義有親兄弟從兄弟一時竝叨亦有不遠之已例飭敎之下焉敢如是逡巡乎守令規避猶有應勘之法又況道伯乎黃海監司李時秀從重推考各別申飭當日辭朝俄於召見饑民之時已以還上身布之如有備納於昨年者還上則更爲分給仍許蕩減身布則今年當捧條特令蠲免而可以付還者付還可以付賑者付賑種糧則覓給産業則制置俾得以安土着居之意纔令廟堂行會四道道臣一以示信令之意一以爲有實之擧各該道伯另須惕念遵行毋或一毫泛忽至於北伯拿勘前贖罪之端在此一款更令廟堂拔例嚴飭今聞備郞徐榮輔沿江摘奸後轉聞之語昨年秋冬以後渡江越去者皆是西民而北民則無一人云以此觀之西州無守宰尤可知也此意令新伯知悉預講懲艾之策今日駕前待令民人特千百之一而懸鶉之狀呼庚之聲不覺慘然惻然見牛雖未見羊擧一足可反三慰撫之擧只及於如干入京之類而眞箇頷顑塡溝壑無告無歸之民未蒙一視之澤則是豈監司守令之責惟予否德不能盡爲民父母之責興言及此食豈甘而寢豈便乎如兩道之新伯之按節者北伯之竢勘者若念一分對揚之方自今至秋成之前雖欲自逸而自暇得乎今下傳敎中此一段連寫敎書下方俾於下去之後念念孜孜無或少弛北伯處別爲下諭又書傳敎曰禮判老病勢難驅馳刑判亦有實病云竝許遞正卿當品乏少無以排擬況陪班不可不備員兩判堂中一窠今日政問于大臣從二品中加望擬入政官牌招開政又命履翼書傳敎曰昨聞畿伯則欲待分等諸校勤慢狀請論賞云而旣非討捕營門又非該邑土校而能挺身捉納竊發之本事初不登聞則已旣發於筵席之後宜有拔例諭賞楊州中軍金就明依法典加資事分付仍命退承史以次退出
정조 14년
行都承旨金憙病左承旨李祖承坐右承旨李益運坐直左副承旨李晩秀坐右副承旨尹行任坐直同副承旨金履翼坐注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 14년
李益運啓曰今此顯隆園親祭祭文當爲製進藝文提學鄭民始待明朝牌招何如傳曰允
정조 14년
金履翼啓曰判義禁李命植除拜後過三日不爲出肅依定式推考警責仍卽牌招察任何如傳曰許遞
정조 14년
李晩秀啓曰新除授掌令權恢朴宗來一體牌招何如傳曰允
정조 14년
傳于李益運曰禮房承旨馳詣文廟奉審摘奸以來
정조 14년
傳于李益運曰諸承旨分詣受香所奉審摘奸以來
정조 14년
臺諫前望單子入之大司憲趙鼎鎭大司諫洪文泳落點
정조 14년
玉堂前望單子入之應敎鄭萬始副應敎柳文養落點
정조 14년
李晩秀啓曰大司憲趙鼎鎭牌招啓辭未下掌令權恢朴宗來牌不進執義鄭益祚持平申大龜在外持平朴孝成未署經監察茶時之意敢啓傳曰知道
정조 14년
兵曹參議前望單子入之徐邁修落點
정조 14년
李晩秀啓曰卽者義禁府都事來言時囚罪人李夔草記照律事命下而判義禁未差次堂例不得擧行云何以爲之敢稟傳曰令次堂擧行
정조 14년
尹行任啓曰摠戎使金思穆時無職名令該曹口傳付軍職何如傳曰允
정조 14년
兵曹口傳政事副司直單金思穆以金魯永洪明浩爲副摠管
정조 14년
御營大將前望單子入之李柱國落點
정조 14년
右邊捕盜大將前望單子入之徐有大落點
정조 14년
以全羅監司査啓敬差官及民結濫徵守令罪狀令攸司稟處事傳于金履翼曰當該敬差官雖異於湖西而襲謬之失不可無論拿問處之至於守令則朝令何如而九邑中三邑則能從便拮据而寶城等六邑之濫徵於民結若是顆然如許微事守令之不畏朝令若此極爲可駭竝令該府拿問委折捧供以聞
정조 14년
傳于金履翼曰發遣吏郞諸執事淸齋與否摘奸以來
정조 14년
李益運以弘文館言啓曰新除授校理朴基正副校理李東穆竝卽牌招察任何如傳曰允
정조 14년
尹行任以弘文館言啓曰新除授副修撰申馥時在慶尙道安東地李龜雲時在禮安地經筵入番事緊請竝斯速乘馹上來事下諭傳曰依啓
정조 14년
尹行任以兵曹言啓曰依下敎禮都監書吏金聖輝決棍十五度之意敢啓傳曰知道
정조 14년
尹行任以訓鍊都監言啓曰本局哨官張世經身病甚重勢難察任改差何如傳曰允
정조 14년
尹行任以守禦廳言啓曰本廳右別將閔百恒身病猝重勢難察任今姑改差何如傳曰允
정조 14년
金履翼以義禁府言啓曰平安監司鄭昌聖狀啓據刑曹粘目內陽德前縣監李蘷金和中全性天李謙彬李喆模文采五李熽柳載成等移本府處之事允下矣李蘷今方待命卽爲拿囚李謙彬時在京畿豐德地李熽時在竹山地云依例發遣府書吏羅將竝拿來金和中全性天文采五柳載成等已爲身故云竝勿論李喆模以濟州牧使時在任所而因大臣陳達有待麥秋差代之命麥秋後拿問處之何如傳曰允已拿囚者考律草記勘放
정조 14년
金履翼以義禁府言啓曰時囚罪人李蘷考律草記勘放事命下矣李蘷平安監司鄭昌聖狀啓內莫重國穀之虧欠初旣査徵而不能到底明覈致此一千石之幻弄掩置莅任四載終未覺得仍作虛畓其罪狀令攸司照律勘處罪取考律文則大明律錢糧互相覺察條有曰凡倉庫官吏庫子斗級皆得互相覺察係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李夔杖一百收贖告身盡行追奪放送何如傳曰允如有功議各減一等
정조 14년
金履翼以義禁府言啓曰永興前府使任屹令該府卽爲拿來其罪狀嚴問捧口招別般重繩事傳旨啓下矣任屹時在任所云依例發遣府書吏交代後拿來何如傳曰待待命拿處
정조 14년
金履翼以義禁府言啓曰寶城郡守金光白順天府使李祉源長興府使沈鳳淳光陽縣監李近胄興陽縣監梁樂安郡守李膺福等令該府拿問事傳旨啓下矣金光白李祉源沈鳳淳李近胄梁李膺福等時在任所云依例發遣府羅將竝拿來何如傳曰允
정조 14년
平安監司沈頤之疏曰伏以展謁禮成聖孝克伸勞動旣多玉體冞康欣瞻羽旄之美益切岡陵之祝仍念臣濫蒙洪造冒膺蕃寄辭不獲命行將西出矣臣父母墳山在京畿楊州地而身係職事久未省掃玆當遠出尤切霜露之感今若取路東郊半日逶迤則可得歷省少伸至情不揆僭猥冒控私懇伏乞聖慈俯賜鑑諒特降處分焉答曰省疏具悉卿其依所請歷省
정조 14년
忠淸監司鄭存中疏曰伏以惟天惟祖宗眷佑我宗祊玉體遄臻康復慶忭之忱大小惟均仍念臣百無一能最出人下而過沐洪私濫廁宰列涓埃未報罪戾徒積居常愧懼若無所容千萬不自意湖臬恩命有隕自天臣始焉爽惑終焉慙悸祗有瞻天九頓感淚被面而已噫臣半世蔭途踐歷旣淺加以性本鈍滯全乏才具雖於字牧之政尙多得罪於吏民有負於職事今乃畀之以方岳之任委之以宣化之責是何異於駑馬之不任柴車而更使之服大輅駕千里哉且況本道列邑之凋殘營務之繁氄比他道不啻倍蓰縱使著聲望有幹略者居之尙難稱塞以臣輕微其何以彈壓而整頓乎今玆新命雖出於聖心之眷顧迥出等倫有不忍以老去棄而其於人器之不稱公議之未允何哉且臣犬馬之齒洽滿七旬衰朽已甚形殼徒存精神筋力實無餘地臣雖欲貪恩畏義黽勉趨赴畢竟僨誤可立而待臣身狼狽固不足恤其負朝廷之委寄辱聖上之簡知豈細故也哉反復揣量無一分堪承之望玆不得不披瀝肝血仰籲於宸嚴之下伏乞聖明諒臣至懇遞臣職名回授可堪之人以重藩寄以安微分不勝幸甚答曰省疏具悉卿其勿辭往欽哉
정조 14년
庚戌二月初五日辰時上御重熙堂軍士房承旨入侍時右副承旨尹行任記事官徐有聞記注官趙慶遠記事官金祖淳以次進伏訖上命書傳敎曰園幸定例編進傳敎中有官給盤纏之敎今聞姑不磨鍊云有實兼錢穀衙門自可爲定例爲之如殘司官吏不可無區劃以示信令與除弊之本意御甲冑米給代之式旣爲刑漢城無料之吏隷而設置則況隨駕之有所重又況事係本園必欲事事完便令定例堂上與該堂相議仍又就議大臣原冊中添入又命書傳敎曰園幸時隨駕營自當當日曉頭先詣而留陣營亦於當日曉頭結陣留都大臣守宮大將亦皆準此事知悉留都大臣所管扈衛軍官多是無料之輩此行務從除弊則此亦宜有闊狹令扈衛大將具意見論理草記又命書傳敎曰隨駕時長官不可不備員諫長老病與未肅拜都憲許遞與應敎前望單子入之又命書傳敎曰侍衛摠管雖以工判受點與實職自有相妨都摠管邊得讓許遞與未差之代令該曹口傳差出上曰兵曹參議前望單子入之出榻敎上曰卿宰罷散人員敍用出榻敎以守宮假承旨望筒命書傳敎曰戶曹參議李敏輔爲之命退承史以次退出
정조 14년
庚戌二月初五日申時上御重熙堂禮房承旨入侍時右承旨李益運假注書鄭文始記注官金良倜趙慶遠以次進伏訖上命書傳敎曰日前賓筵大臣筵奏之後其時筵敎無異定限則外邑土校之捉納者名以捕將初旣滅法出送乃反讓頭於外方如許捕將將焉用哉右捕將李漢豐施以不敍之典雖不同登筵席豈不聞知不善檢飭其罪無異況楊州中軍加資之後捕將焉逭不職之責左捕將趙圭鎭越俸一等朝廷勸懲之政莫如賞罰土校旣令畿伯分等施賞迷劣京校豈可無罪令該大將各別嚴治又命書傳敎曰捕盜大將前望單子入之待下批牌招傳授命召及大將牌傳令牌又命書榻敎曰御營大將前望單子入之待下批牌招傳授命召又命書傳敎曰新除授刑判以摠戎使當留都許遞政官待開門牌招開政差出仍命退承史以次退出
정조 14년
都承旨徐邁修坐左承旨李祖承坐直右承旨李益運坐左副承旨申耆坐直右副承旨尹行任坐同副承旨金履翼坐注書徐有聞仕一員未差假注書鄭文始仕直事變假注書柳師模仕
정조 14년
藥房都提調蔡濟恭提調鄭昌順副提調李益運啓曰春展謁禮成回鑾萬安區區下情曷勝慶幸伏未審日間聖體調攝若何寢睡水剌之節何如膈間往來之候亦何如湯劑姑停園幸隔日此時診候尤不容少緩日昨轎前承候已奉今日許診之敎臣等率諸御醫趁早入診詳察聖候議定繼進當否爲宜王大妃殿氣候何如惠慶宮氣候何如臣等不任憂慮敢來問安竝此仰稟答曰知道
정조 14년
李晩秀啓曰大司憲趙鼎鎭牌招啓辭未下掌令朴宗來權恢傳旨未下執義鄭益祚持平申大龜在外持平朴孝成未署經監察茶時之意敢啓傳曰長官自當肅拜其餘未肅拜未署經在外人員與諫臺許遞
정조 14년
申耆啓曰顯隆園親祭祭文當爲製進今日政新除授藝文提學待下批牌招何如傳曰允
정조 14년
申耆啓曰大司憲趙鼎鎭牌招啓辭未下執義一員掌令二員持平二員未差監察茶時之意敢啓傳曰知道
정조 14년
傳于李益運曰禮房承旨馳詣社稷奉審摘奸以來
정조 14년
傳于金履翼曰平安監司入侍
정조 14년
備忘記平安監司沈頤之下直長弓一張長箭一部片箭一部筒兒一箇賜給
정조 14년
兵曹口傳政事副司直金憙李晩秀
정조 14년
申耆啓曰卽者刑曹郞廳來言再昨日動駕時衛外擊錚人等所當卽爲捧供而判書未差又値齋戒不得用刑待無故日擧行云矣敢啓傳曰以草記槪擧原情以聞
정조 14년
李益運啓曰藝文提學鄭民始牌不進推考傳旨今方捧入而親祭祭文撰進一時爲急如是違牌事甚未安更卽牌招何如傳曰允
정조 14년
李益運啓曰藝文提學鄭民始再牌不進推考傳旨今方捧入而親祭祭文製進一時爲急如是違牌不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 14년
以藝提學鄭民始三牌不進推考傳旨傳于申耆曰許遞今日政差出
정조 14년
兵曹口傳政事副司直單鄭民始
정조 14년
傳于申耆曰刑曹判書前望單子入之待下批牌招察任
정조 14년
刑曹判書前望單子入之徐浩修落點
정조 14년
傳于尹行任曰在外刑曹判書許遞今日政差出
정조 14년
傳于尹行任曰未肅拜訓鍊正改差今日政差出
정조 14년
金履翼以吏曹言啓曰繕工監奉事奇象益呈狀內矣身素抱癖積之症一倍添劇時月之內萬無供職之路斯速入啓遞改云身病旣如此則不可强令察任今姑改差何如傳曰允今日政差出
정조 14년
有政吏批判書洪良浩進參判閔鍾顯牌不進參議曺允大式暇左承旨李祖承進以徐邁修申耆爲承旨李運彬爲執義崔烜爲司諫李百亨爲掌令李儒修爲持平魚錫齡爲獻納申獻朝爲正言徐配修爲校理尹光顔爲副校理徐有隣爲判義禁宋載經爲分內醫提調柳誼爲兵曹參判具庠爲左尹許湜爲判校柳畊爲持平權維爲崇靈殿參奉李性吾爲掌令成肯柱爲繕工奉事尹光顔爲順天府使金就大爲寶城郡守李駿德爲樂安郡守張宅基爲光陽縣監白東遠爲熊川縣監徐榮輔閔昌爀爲副校理李基慶爲禮曹正郞申光輅爲興陽縣監吳載純爲藝文提學徐浩修爲知敦寧李東宇爲監察朴宗撤爲引儀申光河爲義盈主簿鄭好仁爲刑曹判書前判書徐浩修今加正憲加資事承傳
정조 14년
兵批判書李𡊠進參判柳誼參議金履正參知沈晉賢病右副承旨尹行任進以金鳳麗爲五衛將尹晉錫爲景福將金爔爲訓鍊正鄭麟采爲副正柳弘源爲判官吳徹常爲都摠都事趙㞳爲中樞都事李普天爲文兼南得樞爲造山萬戶吳文常爲訓鍊正白泓鎭爲主簿金鍾翕爲部將李寅植宋綸源爲備邊郞朴光進黃顯九爲都摠經歷柳翼星爲訓鍊僉正尹相爲判官權就一爲主簿朴東旭趙台鎭爲武兼副護軍單鄭益祚李思祚金就明邊致翰李寅英副司直單趙瑍金文淳徐浩修具㢞金光默洪秉纘申應顯徐瀅修林蓍喆柳雲羽朴孝成申大龜副司果單趙恪金禮欽
정조 14년
以刑曹判書望筒傳于李益運曰首望處分未久當該銓官推考更爲擬入
정조 14년
以兵曹參議望筒傳于李益運曰前望單子入之待下批牌招察任
정조 14년
兵曹參議前望單子入之金履正落點
정조 14년
以兵曹守宮望單子傳于尹行任曰參判柳誼爲之
정조 14년
兵曹以李文源爲守宮大將
정조 14년
以京畿監司狀啓春牟留庫中量宜加分事傳于尹行任曰依狀請施行事回諭
정조 14년
以成雲柱李厚培囚單子傳于申耆曰付過放送
정조 14년
以朴澈源囚單子傳于申耆曰與湖西差官有異無論襲謬與否情債過千金不能致察朝令之下焉敢乃爾以制書有違律功議區別減等勘放後草記
정조 14년
李祖承以賑恤廳言啓曰今初四日追付流民一百九十名內黃海道五十五名平安道十名咸鏡道一名原春道七十九名合一百四十五名自願下鄕者出付畿營別定校卒傳付於宣傳官備邊郞所到處昨日元付四道流民三百四十二名壯每名米五斗弱每名米三斗合米一百八石八斗其中老弱四十五名襦衣代木四十五疋錢四十五兩追付一百四十五名壯每名米三斗弱每名米二斗合米二十五石十二斗都合米一百三十四石五斗木四十五疋錢四十五兩分給之意敢啓傳曰知道
정조 14년
尹行任以扈衛大將意啓曰傳曰園幸時隨駕營自當當日曉頭先詣而留陣營亦於當日曉頭結陣留都大臣守宮大將亦皆準此事知悉留都大臣所管扈衛軍官多是無料之輩此輩務從除弊則此亦宜有闊狹令扈衛大將具意見論理草記事命下矣大駕出宮後京城內外事留都大臣無不照管顧其責任本自嚴重而乃若所率則雖有各營分送之標下餘軍都不過數十名而已其所以分排結陣警備不虞者專靠於扈衛軍卒從前當日回鑾之陵幸亦皆依例擧行則今此園幸將至於五日經宿扈衛凡節尤當着意爲之雖使盡用三百五十之數每患不足尙可以存減於其間乎然聖意旣出於除弊聖念又軫其無料至有此俯詢之擧故臣招致所任軍官及無料軍官之傍近所在者宣布德音探問便否則皆以爲名編軍案責在扈衛今若竝與扈衛而闕之則烏在其案付之義哉今月雖無料來月亦可以得料扈衛軍官本無有料無料之別當此春和之時雖多日在陣少無喫苦之慮所願只是依前樂赴云軍情旣如此臣之愚見無他闊狹之道惶恐敢啓傳曰知道渠輩之言雖如此有料各營軍兵猶且略略隨駕則況貧寒渠輩乎以折半或三分一待令又或以三百五十之數分排各日亦好卿其商量指一草記係是多日往返晝則分接於公廨或閭家夜歸信地事分付可也
정조 14년
申耆以訓鍊都監言啓曰今二月初八日顯隆園行幸時銅龍門西營入直禁衛營鄕軍東營集春營入直御營廳鄕軍以訓局餘軍前期一日替代事自兵曹節目啓下矣銅龍門軍一百名把摠洪龍健哨官柳可源西營軍四十名哨官洪範源東營軍五十名哨官柳鎭爀集春營軍五十名哨官徐泰秀率領與禁衛營御營廳軍前期一日替代入直還宮後還爲替直而竝待標信擧行每三日交替則依例爲之之意敢啓傳曰知道節目泛然看過矣御營旣非隨駕與留陣營門不必替代東營集春營則勿爲替代可也
정조 14년
尹行任以禁衛營言啓曰依下敎本營騎士別將洪仁默改差之意敢啓傳曰知道
정조 14년
金履翼以義禁府言啓曰李夔杖一百收贖告身盡行追奪放送照律草記批旨內如有公議各減一等事命下矣李蘷慶昌君五寸親云議減一等杖九十收贖奪告身四等之意敢啓傳曰知道
정조 14년
金履翼以義禁府言啓曰時囚罪人朴澈源以制書有違律功議區別減等勘放後草記事命下矣朴澈源以制書有違私律杖一百收贖告身盡行追奪而其十二代祖訔佐命功臣云功減一等杖九十收贖奪告身四等放送之意敢啓傳曰知道
정조 14년
金履翼以刑曹言啓曰再昨日動駕時猥濫擊錚人中晉州昌原密陽三漕倉居民蘇甘金等則倉船守護之苦專任倉底居民漕運上納之利都歸遠地沙格故渠等不勝偏苦一依兩湖四倉例必以倉底民差出沙格之意呈備局關飭本道而本道亦以沙格之散在南北有違設倉之本意遠地沙格一竝除去使渠等擇差矣前道臣遞歸後舊沙工輩構誣渠等還爲見汰乞依兩湖例使倉底民差定沙格以便守護事也事非四件而猥越瀆擾者極爲無嚴狀頭自臣曹照法勘處至於本事果如所訴則當初備局之關飭該道之施行必有所從便酌量者而忽地還汰實涉訝惑亦係民瘼分付道臣從速決給後狀聞禮山幼學李根載則其父大烈以罪人驥顯陳疏時同寓一室故至被牢囚乞令放送事也玆事之尙稽鉤覈輿情駭憤在渠道理固當縮伏訟愆之不暇而張皇爲說無難煩籲有若尋常訴冤者然揆以法綱萬萬痛駭此等無嚴之類不可以事係爲父有所曲恕原情勿施亦自臣曹嚴勘何如傳曰允
정조 14년
金履翼以刑曹言啓曰再昨日動駕時全羅道靈光居奴鐵山擊錚於衛外故取考其原情則以爲其上典金會兊丁未六月失妾推尋之際聞隣村金用業妻金女知其去處詰問次招來矣其後金女素抱胸腹痛之人又添染疾竟至身死而埋葬矣十二月間金女同生娚金順伊誤聞訛說先自告官其上典及用業順伊訛言者李德孫同爲牢囚者今至四年尙未出獄乞令放釋云矣一邊稱冤率多疑眩則其所爲說不可準信且本獄旣非錄啓則遠外獄情有難遙度令道臣詳査啓聞後稟處何如傳曰允
정조 14년
金履翼以刑曹言啓曰再昨日動駕時慶尙道淸道居良人金朔不里擊錚於衛外故取考其原情則以爲其兄江雙收穫次出野時金太奉與屠牛漢順才鬪鬨故其兄江雙挽執分解矣順才居半月因病致死當其成獄江雙太奉同入獄中俱爲囚推矣正犯太奉致斃獄中則其兄江雙獨當月三推刑乞令放釋云矣此獄成於乙巳已爲錄啓故取考原案則江雙足踢順才之腎丘致命於三日之內而傷處狼藉實因明白道狀曹啓竝請訊推覆啓蒙允則今此其弟之變換事實全諱其兄之爲元犯欲諉干連之太奉肆然呼籲者極爲無嚴原情內事緣勿施何如傳曰允
정조 14년
金履翼以刑曹言啓曰再昨日動駕時全羅道古阜居幼學崔達性擊錚於衛外故取考其原情則以爲因羅州居金得麗上言渠父命泰以異姓族孫奪人祖先成命之下抵死牢拒罪至蒙勿限年定配之處分而當初文烈公金千鎰有子象乾象坤長子同時殉節而無後故次子奉祀傳之子纘宗又無後而有女適羅氏以外孫奉祀矣纘宗女將死托於渠之曾祖故渠家去甲子年仍爲移奉而最初金成奎之上言蒙允在於辛巳其子得麗之上言構誣在於乙巳自辛巳至乙巳爲二十五年之久渠家若知成命之已下則豈敢有拒逆之道乎只緣成奎之上言後卽爲身死不爲奉安故耳渠父屢年居謫至爲冤枉乞令寬宥云矣取考曹上配案則達性父命泰以異姓族孫奪人祖先祠板罪去乙巳年十一月因有旨嚴刑定配於信川郡矣當初所坐事關倫常刑配之典出於特敎則憑藉歲月之稍久敢生僥倖之望呼籲請釋極爲無嚴原情內辭緣勿施何如傳曰放送
정조 14년
庚戌二月初六日辰時上御誠正閣藥房入診入侍時藥房都提調蔡濟恭提調鄭昌順副提調李益運記事官徐有聞記注官趙慶遠金鳳顯待敎金祖淳醫官徐命衛金光國李春敷李翊臣周命新以次進伏訖濟恭等曰聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭等請令醫官診候上曰不必診脈矣濟恭等曰玉候康復園幸隔日聖懷憧憧之餘想多慰滿區區下情實不勝慶忭第伏念春寒尙峭程途稍遠保嗇聖躬千萬之望也上曰今審所患卽予乙酉以後所未有之病也予於平日雖有略干愼節未嘗解網巾矣今番則首尾數十日未能着網巾推此可知其症勢之非輕矣濟恭等曰大抵勞心甚於勞力殿下自去年以來晝宵憧憧於遷園大禮事無巨細必皆積費聖慮且疚懷過節以致今番玉體之欠和此所以向來臣等之以保嗇縷縷仰請於前席者也宗社之付托何如臣民之愛戴何如而以殿下明聖何不念及於保嗇之方乃有此以孝傷孝之擧耶至今追思尙不能無憾於天地之大也至於日昨廻鑾之路適値風寒而終朝臨街米斗之分襦衣之賜必皆親審勞問慰諭德意藹然仁恩盛澤迥出百王夫孰不感激涕泣而玉體之勞動水剌之過時豈非萬萬悶迫乎上曰西民之流離至此乃是道伯之責也寧不駭然乎濟恭曰聖敎誠然道伯之罪有浮於守宰矣濟恭曰臣於湖南道臣所論六邑守令事有不勝驚駭者敢此仰達矣黃腸斫運時諸般用下之收斂民間雖曰有舊例守令若能爲民方便親自照管務在祛弊則其所斂民何至於若是過濫乎順天長興斂錢殆近二千光陽興陽亦過一千寶城樂安斂米過三四百石而順天長興之以累百兩餘數屬之補民庫與傳關廳云者尤極可駭守令數遞雖甚可悶此等不法不可不嚴加懲勵臣謂六邑當該守令先罷後拿爲宜以前道伯言之聖上之或慮有黃腸弊端前後飭敎之嚴束道伯不啻再三而旣不能對揚聖旨操切屬邑以防法外之斂末乃以無弊樣循例狀聞今始發覺於新道伯廉察之中其孤負委寄之罪不可仍置伊時道臣施以削職之典有不可已矣上曰依爲之出擧條命書傳敎曰湖南犯禁六邑守令若待拿勘稅穀裝運不遠又添曠官之弊如許無狀之類亦豈可帶職拿來順天長興寶城光陽興陽樂安等守令照律前爲先罷職今日政竝令差代仍令從速辭朝昌順曰關西蝦卵有勿令封進之命矣御供體重不宜全減只以略干除減恐好矣上曰關西饑荒何可以常供不思除弊之道乎全數減除事分付可也命書傳敎曰未肅拜兵曹參判許遞今日政以在京無故人差出待下批牌招察任又命書傳敎曰都承旨聞有實病左副承旨閣班進竝許遞以在京無故人今日政待下批牌招察任命退諸臣以次退出
정조 14년
都承旨徐邁修坐左承旨李祖承坐右承旨李益運坐左副承旨申耆坐右副承旨尹行任坐直同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
李益運啓曰來十一日朝參日次而動駕相値頉稟之意敢啓傳曰知道
정조 14년
李益運啓曰來十一日輪對日次而動駕相値頉稟之意敢啓傳曰知道
정조 14년
徐邁修啓曰明日大駕詣果川晝停所入幕次後王大妃殿惠慶宮問安何承旨進去乎敢稟傳曰同副承旨進去
정조 14년
傳于尹行任曰定例堂上入侍
정조 14년
李益運以內醫院都提調提調意啓曰分提調宋載經身病沈重無以入來云令政院稟旨變通口傳差出使之察任何如傳曰許遞前望單子入之待下批牌招察任
정조 14년
內醫院分提調前望單子入之鄭好仁落點
정조 14년
李益運啓曰分內醫院提調鄭好仁時無職名令該曹口傳付軍職何如傳曰允
정조 14년
兵曹口傳政事副司直單鄭好仁
정조 14년
傳于徐邁修曰刑曹判書以分提調守宮許遞前判書鄭民始聞已病差仍任前職牌招察任
정조 14년
尹行任以兵曹言啓曰依下敎今二月初八日水原府經宿時初九日顯隆園經宿時初十日水原府經宿時十一日果川縣經宿時隨駕禁軍駕後禁軍武藝別監內吹近仗軍士標下軍兵等處設粥以饋之意敢啓傳曰知道
정조 14년
尹行任以兵曹言啓曰今此園幸時右邊捕盜大將徐有大以訓鍊大將領軍隨駕矣回鑾間左邊捕盜大將趙圭鎭姑令兼察何如傳曰允
정조 14년
尹行任啓曰因兵曹草記今此園行時右邊捕盜大將徐有大以訓鍊大將領軍隨駕矣回鑾間左邊捕盜大將趙圭鎭姑令兼察事允下矣左邊捕盜大將趙圭鎭卽爲牌招聽傳敎何如傳曰允
정조 14년
尹行任以備邊司言啓曰今番行幸時司僕寺入把馬匹不足之數初不往復於定例堂上因循謬例責立貰馬於貢人者大有違於朝家省弊定例之本意揆以事體不可仍置當該司僕寺僉正宋持敬爲先汰去令該府拿問處之何如傳曰事過後拿處
정조 14년
尹行任以扈衛廳大將意啓曰草記批旨內傳曰知道渠輩之言雖如此有料各營軍兵猶且略略隨駕則況貧寒渠輩乎以折半或三分一待令又或以三百五十之數分排各日亦好卿其商量指一草記係是多日往返晝則分接於公廨或閭家夜歸信地事分付可也事命下矣今此屢詢便否之擧寔出我聖上曲軫軍民之德意臣莊誦再三不勝欽仰第以折半或三分一酌定存減則勞者偏勞逸者偏逸一視之澤恐難均沾又以三百五十之數分排各日則除內入直四十五人其餘三百五人之六日分排每日不過五十人三十帳幕實無成樣把守之勢臣之愚意以三百五人分兩番更日交遞則聖恩可以遍及軍校可以胥休而環衛之政亦不至大段疎虞敢貢賤見恭俟處分晝接公廨或閭家夜歸信地事依下敎一一知委之意敢啓傳曰知道
정조 14년
尹行任以扈衛廳留都大臣李福源意啓曰臣承命留都一依兵曹啓下事目率領扈衛軍官軍士明日曉頭結陣扈衛而軍官則依今番定奪分兩番擧行之意敢啓傳曰知道
정조 14년
尹行任以留都大臣意啓曰明日大駕擧動後都城各門初昏時閉門啓東時開門事已自兵曹啓下矣城門旣已早閉晩開則巡羅亦當早發而晩罷待南山烽火發巡趁啓東時撤還此意令漢城府知委各部使閭巷人預爲知悉亦爲分付於留都營門何如傳曰允
정조 14년
尹行任以禁衛營言啓曰今二月初八日顯隆園擧動時本營軍兵隨駕船艙所後還爲入來留陣事命下矣外營各處入直將官軍兵等依例除標信出用銅龍建陽等門及西營入直將官軍兵依兵曹節目以訓鍊都監餘軍前期一日待標信替代出用而十三日還宮後還爲替代入直新營則千摠李澄萬騎士將金處升哨官崔宗憲李弼邦敎鍊官任興秀騎士二十五人兼別破陣二名工匠牙兵三十五名露梁牙兵十名率領入直南別營則哨官宋思鑑別騎衛二人露梁牙兵十名率領守直火藥庫則哨官朴相一別破陣七名兼別破陣六名率領守直之意敢啓傳曰知道
정조 14년
尹行任以守禦廳言啓曰今此顯隆園幸行時各營諸色標下餘軍量宜作隊將官領率留待入直本營事自兵曹節目啓下矣本廳中軍元厚鎭別破陣四十名標下軍四十名量宜作隊領率將官今月初八日曉頭依例留待入直之意敢啓傳曰知道
정조 14년
庚戌二月初七日巳時上御重熙堂軍士房承旨入侍時右副承旨尹行任記事官徐有聞記注官金鳳顯記事官金祖淳以次進伏訖上曰出宮門路以協陽門爲之出榻敎命讀公事書判付訖命退承史以次退出
정조 14년
都承旨徐邁修隨駕宿左承旨李祖承隨駕宿右承旨李益運隨駕直左副承旨申耆守宮直右副承旨尹行任隨駕直同副承旨金履翼隨駕宿假承旨李敏輔守宮直注書徐有聞隨駕宿一員未差假注書鄭文始隨駕直事變假注書柳師模守宮直
정조 14년
大駕詣果川入幕次後內閣政院玉堂藥房二品以上兩司長官口傳問安答曰知道
정조 14년
大駕詣水原府入幕次後內閣政院玉堂藥房二品以上兩司長官口傳問安答曰知道
정조 14년
金履翼啓曰禮貌官來言百官稟旨就次傳曰知道
정조 14년
兵曹口傳政事以金益彬爲宣傳官
정조 14년
尹行任以壯勇營言啓曰依下敎本營隨駕將校軍兵等處饋粥債磨鍊分給之意敢啓傳曰知道
정조 14년
庚戌二月初八日寅時上詣顯隆園幸行水原宿所入侍時都承旨徐邁修左承旨李祖承右承旨李益運右副承旨尹行任同副承旨金履翼注書徐有聞假注書鄭文始記注官趙慶遠金鳳顯檢校提學吳載純檢校直提學鄭民始二直提學金載瓚檢校直閣徐鼎修鄭東俊李晩秀待敎金祖淳以次隨駕上具戎服乘輿出協陽門降與乘轎由建陽弘化門出興仁之門至浮橋所御幕次敎行任曰後廂軍兵先詣津越邊事分付可也少頃上乘馬渡舟橋詣果川御縣衙至午時敎行任頒軍令訖乘駕轎進發上曰過鄕校時雖無降轎之例予當降轎乘馬而只是望見之處隨駕諸臣勿爲下馬事分付可也駕至鄕校前路降轎乘馬至沙斤川歷臨倉舍宣饌諸臣少頃乘馬進發詣水原御府衙地方官趙心泰京畿監司徐有防具甲冑以次參觀訖命左議政入侍賤臣承命出傳與蔡濟恭偕入進伏濟恭曰聖體勞動之餘不瑕有損節乎上曰明將拜園心甚慰滿不知其勞矣濟恭曰臣於平日屢過此地而猶不覺其地方之雄壯泛然看過矣今始詳見山抱水廻極其宏闊儼然成大都護豈非有待而然乎誠不勝欣幸矣上曰案山之廻抱雖以凡眼看之亦似好矣仍命權退諸臣以次退出
정조 14년
傳于尹行任曰侍衛軍兵雨具
정조 14년
傳于徐邁修曰百官揷羽
정조 14년
以水原府使狀啓柳葉箭貫革御射得中時待令將校後錄馳啓事傳于金履翼曰敎鍊官崔致驥等二人帖加成給明日到宿所後口傳下批
정조 14년
以咸鏡監司狀啓本營軍兵部鍊令廟堂稟旨停止事傳于尹行任曰依狀請施行事回諭
정조 14년
庚戌二月初九日寅時上詣園所親祭入侍時都承旨徐邁修左承旨李祖承右承旨李益運右副承旨尹行任同副承旨金履翼記事官徐有聞假注書鄭文始記注官趙慶遠金鳳顯檢校提學吳載純檢校直提學鄭民始二直提學金載瓚檢校直閣徐鼎修鄭東俊李晩秀待敎金祖淳以次隨駕上御水原府衙敎行任曰雨勢如此難以動駕諸臣及軍兵等沾濕之患亦且關念姑待少晴卽當進發以此知悉擧行可也命書傳敎曰昔在先朝駕次水原有御筆揭板之擧今又追述故事書下扁號以壯南軒揭于東軒福內堂揭于內衙得中亭揭于射亭令地方官水原府使知之門樓以鎭南樓本府使書揭中三門以翊左門隨駕諸臣中曾經府使人書揭外三門以重鑰門本道伯書揭事分付至巳時雨意稍歇上曰侍衛軍兵雨具自今日至明日文蔭去筒箇只佩劍事分付仍命行任頒軍令上具戎服去揷羽乘駕轎進發詣園所降馬所降馬御齋室改具淺淡服烏犀帶乘輿詣紅箭門外降輿就板位行再拜禮次詣丁字閣神位前三上香執酌獻酌大祝進讀祝文訖上出就板位亞獻官以下以次行禮如儀訖上復行再拜禮仍詣望燎位望燎訖詣園上奉審訖上曰石物比長陵如何民始曰體樣則差小而石品及雕刻則可謂絶勝矣上曰然則丁遇泰技藝其將不下於崔天若耶民始曰似然矣詣碑閣奉審敎園官洪就榮等曰壁土太不致精方甎亦甚麤劣是豈予必欲事事無憾底意乎就榮等曰始役適値隆冬故如是云矣民始曰園所丁字閣褓頭鐵物有不可不添修處碑閣土壁及所鋪方甎因冬寒之時役處有不精者宜卽修改今番寒食兼告由擧行而使園官監董以前別看役丁遇泰使之看檢役處何如上曰依爲之出擧條上還御齋殿少頃敎行任曰今當巡山承史外諸臣及侍衛皆除之上曰六邑植木差使員入侍出駕前下敎有聞承命出傳植木差使員南陽府使李彦藎安山郡守李惟稱振威縣令李協聖龍仁縣監申昔陽城縣監尹光碩長峰萬戶張世紈以次隨駕上仍步詣園上親審內外龍虎間以玉手親檢植木之堅固與否敎差員等曰植木之法貴在堅固今此隨手見拔其不勤可知或因種植之失宜而然乎彦藎等曰皆是穉少之木故着根亦不得堅固矣上曰此後另加申飭無復如前行任曰山麓之周廻太廣聖體調攝之餘不宜過加勞動且況雨餘風寒此時行步有非保嗇之方區區下情不勝焦迫暫御小輿千萬之望也上曰園寢至近之地何可乘輿乎仍敎就榮等曰予於今日亦且徒步此後園官輩宜不敢以肩輿作巡山之行以此知悉可也且莫重莫嚴之地園僕以外不宜任自往來此亦另加禁戢好矣就榮曰靑龍腰缺處有補土之議而事係重大敢此仰達矣上親審訖敎曰果是天作而非人鑿則仍舊無妨蓋今此遷園卽天佑而非人力也山理旣難的知則莫如付之於天而勿參人謀之爲愈補土之論果何所據云耶就榮曰金養直之言以爲此是舊時村路不可不補土云矣上曰然則補土而不高不低務爲圓平好矣就榮曰南山氷庫址有穿土凹陷處諸議皆以爲宜其塡土云矣上曰自此可以望見乎爾其指之就榮詳細指陳上曰此則旣是穿鑿之地須卽塡土好矣就榮曰鑿池一事亦當稟定矣上曰金養直之言以爲如何就榮曰養直言內以爲鑿方塘而中置小嶼允合地理云矣上曰方塘似不若圓塘土局豈不以圓爲貴耶就榮曰方塘之內設置圓嶼則實合土中央之義云矣上曰方位如何云耶就榮曰坤申方果是極吉云矣上曰此則更待下敎爲之好矣詣白虎下詢補土處仍詣案珠親審訖命書榻敎曰京畿監司本地方官植木都差使員入侍有聞承命出傳京畿監司徐有防水原府使趙心泰等進前上敎曰植木一事最爲關心卿等另念善爲可也行任曰雨意頗緊日勢且暮還御齋殿區區之望也上曰未盡看審處明當更審園官率金養直曺允植等諸人待令之意預爲知悉可也仍還御齋殿命書傳敎曰園官內下弓箭各一部賜給京守僕本園守僕守護軍考例施賞又命書傳敎曰行首宣傳官改差口傳差出仍敎曰百官揷羽事分付可也仍命權退諸臣以次退出
정조 14년
都承旨徐邁修隨駕宿左承旨李祖承隨駕宿右承旨李益運隨駕宿左副承旨申耆守宮直右副承旨尹行任隨駕直同副承旨金履翼隨駕直假承旨李敏輔守宮直注書徐有聞隨駕宿一員未差假注書鄭文始隨駕直事變假注書柳師模守宮直
정조 14년
尹行任啓曰備邊司郞廳來言今日賓廳日次而御駕在園所不得來會云矣敢啓傳曰知道
정조 14년
尹行任啓曰明日武科殿試時命官何大臣爲之乎敢稟傳曰徐判府事爲之
정조 14년
尹行任以兵曹言啓曰依下敎隨駕禁軍一百五人等處錢文各一兩式分給之意敢啓傳曰知道
정조 14년
金履翼以義禁府言啓曰全羅道長城府定配罪人具純放送事承傳啓下矣具純卽爲放送事分付該道道臣之意敢啓傳曰知道
정조 14년
庚戌二月初十日寅時上御齋殿入侍時都承旨徐邁修左承旨李祖承右承旨李益運右副承旨尹行任同副承旨金履翼記事官徐有聞假注書鄭文始記注官趙慶遠金鳳顯檢校提學吳載純檢校直提學鄭民始二直提學金載瓚檢校直閣徐鼎修鄭東俊李晩秀待敎金祖淳以次隨駕上改具戎服詣局內奉審訖還御齋殿敎益運行任等曰寺址校基登覽後當轉向南山仍詣山城禮兵房承旨外諸臣皆令先詣侍衛及先後廂亦令畓住於果川大路訓將率馬兵五十於城外稍廣處箚住山城中軍門外祗迎又敎曰自園所洞口至興仁之門捧上言又敎曰本園地方官水原府使趙心泰豹皮一令監司徐有防虎皮一令竝依例賜給行任頒軍令訖上乘輿出齋殿從田間山路詣佛寺舊址召曺允植等下詢建寺形便允植等對以峰頂古址建寺六十年仍爲廢壞今則改構於田間平地南向之處爲宜云矣命入圖形覽訖改具軍服乘輿至園所洞口命別軍職徐英輔朴思弼拿入敎曰爾等以近密之臣莫重宿衛不能輪番遞代昨夜至有全數曠闕之擧立法先從爾等爲始宣傳官以下何足責哉仍命英輔等刊名汰去出付訓營使之還宮時江頭回示次待令軍職廳下隷一一査出逐送京中仍詣鄕校舊基周覽巡南山而上山外沙麓間間多缺剝處敎園官曰待來年園幸時更稟以爲補土之地仍降輿乘馬由大路至山城中軍於門外旗鼓迎接入西門登將臺御幕次下詢庚辰駐駕處所京畿監司徐有防對曰此下運籌堂卽庚辰駐駕所云矣仍乘輿至運籌堂命中軍柳爾胄牽城中父老來待敎曰城中戶數爲幾何爾胄對曰爲一百二十八戶矣其中能射者幾人對曰竝本邑將校操弓者爲三十餘人矣命書傳敎曰昔在庚辰溫幸時駐駕山城宿所登鎭南樓臨的一巡連獲四矢召問父老以疾苦今予於三十一年之後臨此城坐此堂召見民人細問故事聞來不覺愴傷在予追述之道豈可無示意之擧入庭父老皆是庚辰年溫幸時厚蒙恩典者不拘僧俗及年齒特加一資城內民戶戶給米包以示是日寓感之意禿城山城中軍柳爾胄相當職陞敍迎接軍校令本道試賞操弓之類趁明日待令得中則當直赴同爲唱榜以此分付又敎曰追念舊事之意當別設小布以此分付仍詣鎭南樓敎地方官趙心泰曰此樓記文當製下自本府從便改構宜矣仍乘輿出西門岸下降輿乘馬前詣水原府御得中亭命地方官趙心泰京畿監司徐有防判府事徐命善入侍有聞承命出傳與之偕入進伏命善曰終日勞動之餘聖體若何上曰別無困憊矣命善曰近來內廐御乘馬不備廣求京外無一可合故臣於昨冬援例筵稟入送馬醫司僕金麗輝於節使之行貿來二匹皆是性馴步逸自初擬議於直御乘其誠勤求覓極爲嘉尙而未及備望尙不得請賞矣今則一匹先經御坐一匹又將次第入用其在激勸之政金麗輝不可置而不論而事係恩典敢此仰達矣上曰特爲加資以勸來後可也出擧條仍命退徐英輔朴思弼更爲拿入以其遲滯拿入訓鍊都監行首敎練官旋命拿出敎英輔等曰汝輩之罪當限死嚴處江頭回示次皆令如前出付訓局仍命拿出命訓將訓鍊中軍守禦使禁軍別將水原府使閣臣侍射有大五中特釋英輔等罪使之如前侍衛命書傳敎曰長城府定配罪人具純放送又命書傳敎曰射革得中偶然而射鵠之獲四矢適符庚辰故事此雖微事增我愴慕豈無示意之擧地方官亦參侍射之列園役勤勞勞可紀也內賜金甲一部使之親受待令將校加資已加資人邊將除授軍士等令畿營優給米綿事回諭又敎曰本府御前待令巡牢吹大旗手皆令本道分等施賞各該次知敎鍊官後錄狀聞當以內下筒介賜給以此下諭于本府使今番本邑吏校等一人兼百工之事效勞無比分三等狀聞則當有賞典以此知悉事一體下諭又敎曰參試官朴基豐代金益彬爲之出榻敎仍命權退諸臣以次退出
정조 14년
大駕詣果川縣入幕次後內閣政院玉堂藥房二品以上兩司長官口傳問安答曰知道
정조 14년
以水原府使狀啓柳葉箭御射得中時待令將校等後錄馳啓事傳于尹行任曰射革得中偶然而射鵠之獲四矢適符庚辰故事此雖微事增我愴慕豈無示意之擧地方官亦參侍射之列園役勤勞勞可紀也內賜金甲一部使之親受待令將校加資已加資人邊將除授軍士等令畿營優給米綿事回諭
정조 14년
有政吏批判書洪良浩進參判閔鍾顯參議曺允大留都都承旨徐邁修進以尹行儼爲司宰僉正鄭毅祚爲典籍
정조 14년
再政以宋欽書爲掌樂主簿典籍單李德升尙衣主簿單李光春以上文武科壯元